Boletín Oficial del Estado

O Boletín Oficial del Estado (ou, na forma abreviada, BOE) é o diario oficial do Estado Español do que se encarga a Axencia Estatal do Boletín Oficial del Estado, dependente do Ministerio da Presidencia, e no que se publican as normas xurídicas e outras disposicións e actos de inserción pública obrigatoria.

O seu obxectivo é poñer á disposición de tódolos administrados os textos legais de obrigado cumprimento, sendo esta publicación o requisito imprescindible para a entrada en vixencia desas normas. Por tal motivo é unha publicación de referencia para todo xurista e persoa relacionada coa Administración central, aínda que afecte a tódolos cidadáns.

 Funcións da Axencia Estatal 
 Impresión, distribución e venda do Boletín Oficial del Estado. 
 Impresión, distribución e venda do Boletín Oficial del Registro Mercantil. 
 Publicación de repertorios, compilacións, textos legais e separatas de disposicións de especial interese. 
 Publicación de estudos científicos ou técnicos dos distintos órganos da Administración central ou de entidades públicas ou privadas coas que existan convenios. 
 Creación de bases de datos lexislativas a partir do BOE ou doutras publicacións lexislativas. 
 Distribución e comercialización das súas propias publicacións ou das editadas por outras Administracións e organismos oficiais.

 Historia 
En 1661 naceu a Gazeta, o primeiro periódico de información xeral que se publica en España. En 1697 pasou a chamarse a Gaceta de Madrid, co mesmo ámbito xeneralista, pero o rei Carlos III, en 1762, asume a publicación e convérteo no medio de información oficial que reflicte a política e as decisións do Goberno. Co tempo, entre 1808 e 1814, aparecen diferentes Gacetas nalgunhas outras localidades, que coexisten coa Gaceta real.

Por fin, en 1836 establécese o principio legal de que os Decretos, Ordes e Instrucións que dite o Goberno só serán de aplicación a partir da súa publicación na Gaceta, converténdose así no actual órgano de expresión lexislativa e regulamentaria. En 1886 modifícase a estrutura da Gaceta, que perde a súa condición xeneralista, e pasa a publicar exclusivamente documentos de índole legal e administrativa, regulándose os distintos tipos de normas (Lei, Real decreto, Real orde, Resolución etc.) e a súa prioridade lexislativa.

Trala sublevación de 1936, o Goberno de Francisco Franco creou a denominación de Boletín Oficial del Estado, mentres que o Goberno republicano seguía publicando a Gaceta, e mantivo este nome ata 1961, cando pasou a denominarse Boletín Oficial del Estado-Gaceta de Madrid. En 1986 recuperou o nome definitivo de Boletín Oficial del Estado.

En 1997, apróbase a publicación do BOE nas linguas cooficiais, aparecendo en 1998 en catalán e en galego, e no 2000 en valenciano.

O 31 de decembro de 2008 publicouse por última vez en formato papel, pasando a ser accesible só por Internet e con carácter gratuíto, mantendo os mesmos efectos administrativos e coa mesma consideración de oficial e auténtico. Aínda así manterase unha edición impresa limitada á Biblioteca Nacional e ó Ministerio da Presidencia, como copias de seguridade e de recordo, garantindo así a continuidade como parte do patrimonio documental da Administración Xeral do Estado.

 Véxase tamén 

 Outros artigos 
 Diario Oficial de Galicia
 Ligazóns externas 
 Páxina oficial
 Buscador do BOE en galego

Categoría:Dereito en España
Categoría:Administración